አቶ ኢዩኤል፡- አንደኛው ፈተና የግንዛቤ እጥረት ነው፡፡ ብዙ ጊዜ የምትሠሩት ምንድነው? እንባላለን፡፡ ትምህርት ቤታችን ውስጥ ቤተ ሙከራ ሥሩልን የሚሉን አሉ፡፡ ዓላማው ግን ትምህርት ቤት ውስጥ ቤተ ሙከራ ከመክፈት የዘለለ ነው፡፡ ስቴም የባዮሎጂ ወይም የኬሚስትሪ ቤተ ሙከራ ብቻ አይደለም፡፡ የግንዛቤ ክፍተቱን በተለያየ መንገድ ለመሙላት እየሞከርን ነው፡፡ ሌላው ችግር ዕቃ ወደ አገር ውስጥ ስናስገባ ያለው ቀረጥ ነው፡፡ በውድ የሚሸጡ ዕቃዎችን የሚሰጡን ዕርዳታ አድራጊዎች በነፃ ይህንን ሁሉ ዕቃ እየሰጠናችሁ እንዴት ስለ ቀረጥ ትጠይቁናላችሁ ይላሉ፡፡ በመንግሥት በኩል ቀረጥ ቢስተካከልልን ብዙ ነገር መሥራት እንችላለን፡፡ ሦስተኛው ችግር ቤተሰቦች ልጆቻቸውን ወደኛ አለመላካቸው ነው፡፡ አንዳንዴም የማጠናከሪያ ትምህርት ይመስላቸዋል፡፡ ወላጆች ልጆች ማትሪክ አልፈው ዩኒቨርሲቲ ከገቡ ብቻ የሚሳካላቸው ስለሚመስላቸው አይፈረድባቸውም፡፡ ተግባራዊ ሳይንስ በአገራችን ገና አልዳበረም፡፡ አንስታይን ብዙ ጊዜ ከዩኒቨርሲቲ የተባረረ ሰው ነው፡፡ በተመሳሳይ ዓለም ላይ ብዙ ስኬታማ ሰዎች አሉ፡፡ ወላጆች ይህንን ቢገነዘቡ መልካም ነው፡፡
